b'\n_START_ARTICLE_\nPrie\xc5\xa1povandeninis sraigtasparninis kreiseris\n_START_PARAGRAPH_\nPrie\xc5\xa1povandeninis sraigtasparninis kreiseris (rus. \xd0\x9f\xd1\x80\xd0\xbe\xd1\x82\xd0\xb8\xd0\xb2\xd0\xbe\xd0\xbb\xd0\xbe\xd0\xb4\xd0\xbe\xd1\x87\xd0\xbd\xd1\x8b\xd0\xb9 \xd0\xb2\xd0\xb5\xd1\x80\xd1\x82\xd0\xbe\xd0\xbb\xd1\x91\xd1\x82\xd0\xbe\xd0\xbd\xd0\xbe\xd1\x81\xd0\xb5\xd1\x86)\xc2\xa0\xe2\x80\x93 prie\xc5\xa1povandeninis laivas, kurio pagrindinis ginklas prie\xc5\xa1 povandeninius laivus yra prie\xc5\xa1povandeniniai sraigtasparniai, bet turi ir kit\xc5\xb3 ginkl\xc5\xb3.\n_START_SECTION_\nAtsiradimas\n_START_PARAGRAPH_\nPo Antrojo pasaulinio karo audringai vyst\xc4\x97si povandenini\xc5\xb3 laiv\xc5\xb3 laivynai, tod\xc4\x97l jiems atremti buvo reikalingos stipresn\xc4\x97s prie\xc5\xa1povandenin\xc4\x97s paj\xc4\x97gos. Povandenini\xc5\xb3 laiv\xc5\xb3 povandeninis greitis tiek padid\xc4\x97jo, kad pavieniai antvandeniniai laivai nebegal\xc4\x97jo persekioti visu grei\xc4\x8diu po vandeniu plaukian\xc4\x8dio povandeninio laivo, nes prarasdavo hidroakustin\xc4\xaf kontak\xc4\x85 su persekiojamu laivu. Apie 1960\xc2\xa0m. atsirad\xc4\x99 atominiai povandeniniai laivai \xc4\x97m\xc4\x97 po vandeniu plaukti grei\xc4\x8diau nei antvandeniniai laivai pavir\xc5\xa1iuje._NEWLINE__NEWLINE_Sprend\xc5\xbeiant t\xc4\x85 problem\xc4\x85 \xc4\xaf laivyn\xc5\xb3 sud\xc4\x97t\xc4\xaf \xc4\x97m\xc4\x97 \xc4\xaftraukti specialius sraigtasparninius laivus, galin\xc4\x8dius efektyviai ie\xc5\xa1koti povandenini\xc5\xb3 laiv\xc5\xb3 toli nuo sausumos. Tai, kad tokie laivai gali b\xc5\xabti l\xc4\x97tesni u\xc5\xbe povandeninius laivus, tapo nelabai svarbu\xc2\xa0\xe2\x80\x93 laivo sraigtasparni\xc5\xb3 greitis buvo \xc5\xbeymiai didesnis u\xc5\xbe povandeninio laivo greit\xc4\xaf. Sraigtasparni\xc5\xb3 geb\xc4\x97jimas pakibti vietoje patogus leid\xc5\xbeiantis laive ar ie\xc5\xa1kant povandenini\xc5\xb3 laiv\xc5\xb3._NEWLINE_Pirmaisiais sraigtasparniniais laivais tapo perstatyti Antrojo pasaulinio karo laik\xc5\xb3 l\xc4\x97ktuvne\xc5\xa1iai. JAV tai buvo trys buv\xc4\x99 Esekso klas\xc4\x97s l\xc4\x97ktuvne\xc5\xa1iai. J\xc5\xb3 aviacijos grup\xc4\x97s buvo papildytos prie\xc5\xa1povandeniniais sraigtasparniais, o laivai papildyti j\xc5\xb3 remonto ir aptarnavimo \xc4\xafranga. Visa kita laivuose liko nepakeista. Jie netapo grynai sraigtasparniniais laivais, nes tebetur\xc4\x97jo prie\xc5\xa1povandeninius l\xc4\x97ktuvus. V\xc4\x97liau aviacijos grupi\xc5\xb3 sud\xc4\x97tys kito. Tokius l\xc4\x97ktuvne\xc5\xa1ius \xc4\x97m\xc4\x97 \xc5\xbeym\xc4\x97ti santrumpa CVS (angl. Carrier, aViation, anti-Submarine). Pana\xc5\xa1iai buvo perdirbti ir brit\xc5\xb3 lengvieji l\xc4\x97ktuvne\xc5\xa1iai, taip pat perduotieji Pranc\xc5\xabzijai (Arromanches), Kanadai (Bonaventure), Australijai (Melbourne) ir Nyderlandams (Karel Doorman II)._NEWLINE_\xc5\xa0i\xc5\xb3 l\xc4\x97ktuvne\xc5\xa1i\xc5\xb3 naudojimo patirtis ir did\xc4\x97jan\xc4\x8dios povandenini\xc5\xb3 laiv\xc5\xb3 technin\xc4\x97s galimyb\xc4\x97s ved\xc4\x97 prie paradoksi\xc5\xa1k\xc5\xb3 i\xc5\xa1vad\xc5\xb3. Specializuoti prie\xc5\xa1povandeniniai sraigtasparniniai laivai gerai atlikdavo puolam\xc4\x85j\xc4\xaf vaidmen\xc4\xaf\xc2\xa0\xe2\x80\x93 persekiodavo ir naikindavo povandeninius laivus, kuri\xc5\xb3 buvimo rajonas buvo \xc5\xbeinomas. Ta\xc4\x8diau stigo technini\xc5\xb3 galimybi\xc5\xb3 surasti povandenini\xc5\xb3 laiv\xc5\xb3 buvimo viet\xc4\x85. Be to, tokius stambius laivus pa\xc4\x8dius reik\xc4\x97jo saugoti. Tod\xc4\x97l buvo pasirinkta visus laivus papildyti galimybe ne\xc5\xa1ti sraigtasparnius._NEWLINE__NEWLINE_Prie\xc5\xa1povandeninius sraigtasparninius kreiserius \xc4\x97m\xc4\x97 naudoti kaip specializuot\xc5\xb3 paie\xc5\xa1kos smogiam\xc5\xb3j\xc5\xb3 grupi\xc5\xb3 branduolius.\n_START_SECTION_\nPrie\xc5\xa1povandeniniai sraigtasparniniai kreiseriai\n_START_PARAGRAPH_\nJAV tur\xc4\x97jo daug specializuot\xc5\xb3 prie\xc5\xa1povandenini\xc5\xb3 l\xc4\x97ktuvne\xc5\xa1i\xc5\xb3, tod\xc4\x97l joms nereik\xc4\x97jo toki\xc5\xb3 speciali\xc5\xb3 laiv\xc5\xb3, ir sraigtasparninius kreiserius \xc4\x97m\xc4\x97 statyti Europos \xc5\xa1ali\xc5\xb3 ir TSRS laivynai._NEWLINE_Atomini\xc5\xb3 raketini\xc5\xb3 povandenini\xc5\xb3 laiv\xc5\xb3 kovin\xc4\x97s galimyb\xc4\x97s spar\xc4\x8diai did\xc4\x97jo, ypa\xc4\x8d \xc5\xa1audymo balistin\xc4\x97mis raketomis nuotolis, tod\xc4\x97l prie\xc5\xa1povandenini\xc5\xb3 sraigtasparnini\xc5\xb3 kreiseri\xc5\xb3 efektyvumas gana ry\xc5\xa1kiai suma\xc5\xbe\xc4\x97jo. TSRS buvo numa\xc4\x8diusi pastatyti 14 toki\xc5\xb3 laiv\xc5\xb3, bet 12 i\xc5\xa1 j\xc5\xb3 statym\xc4\x85 nutrauk\xc4\x97. Pagrindiniu antvandeniniu prie\xc5\xa1povandeniniu laivu, skirtu veikti tolimuose rajonuose, tapo didieji prie\xc5\xa1povandeniniai laivai. Projekte 1134 didysis prie\xc5\xa1povandeninis laivas buvo statomas raketinio kreiserio dyd\xc5\xbeio, projektuose 61 ir 1155\xc2\xa0\xe2\x80\x93 eskadrinio minininko dyd\xc5\xbeio, o projekto 1135 laivas naudojimo metu i\xc5\xa1 sargybinio laivo buvo pervadintas \xc4\xaf did\xc4\xafj\xc4\xaf prie\xc5\xa1povandenin\xc4\xaf laiv\xc4\x85, o po to\xc2\xa0\xe2\x80\x93 atgal._NEWLINE_Po kurio laiko prie\xc5\xa1povandeniniais ginklais buvo apginkluoti visi tarybiniai karo laivai, nepriklausomai nuo klas\xc4\x97s. \xc5\xa0i tendencija itin i\xc5\xa1ry\xc5\xa1k\xc4\x97jo tada, kai pasirod\xc4\x97 prie\xc5\xa1povandenin\xc4\x97s raketos Metel ir Vodopad, kurios sudar\xc4\x97 \xc5\xbeymi\xc4\x85 sunki\xc5\xb3j\xc5\xb3 atomini\xc5\xb3 Orlan klas\xc4\x97s kreiseri\xc5\xb3 (projektas 1144) ginkluot\xc4\x97s dal\xc4\xaf.\n_START_SECTION_\nEuropiniai sraigtasparniniai kreiseriai\n_START_PARAGRAPH_\nPirmuoju tikslin\xc4\x97s statybos prie\xc5\xa1povandeniniu sraigtasparniniu kreiseriu tapo Pranc\xc5\xabzijos kreiseris \xe2\x80\x9eJeanne d\xe2\x80\x99Ark\xe2\x80\x9c, \xc4\xaf laivyno s\xc4\x85ra\xc5\xa1us \xc4\xaftrauktas 1964\xc2\xa0m. Jis buvo naudotas ir kaip desantinis sraigtasparninis laivas bei mokomasis laivas._NEWLINE_Tais pa\xc4\x8diais metais Italijos karinis laivynas gavo du Caio Duilio klas\xc4\x97s kreiserius, o v\xc4\x97liau pastambint\xc4\x85 j\xc5\xb3 variant\xc4\x85 \xe2\x80\x9eVittorio Veneto\xe2\x80\x9c. \xc5\xa0is laivas gal\xc4\x97jo gabenti 9 prie\xc5\xa1povandeninius sraigtasparnius. Kadangi \xc5\xa1ie laivai buvo ginkluoti raketomis, juos klasifikavo kaip raketinius sraigtasparninius kreiserius._NEWLINE_D. Britanijos karinis laivynas 1964\xe2\x80\x931969\xc2\xa0m. perstat\xc4\x97 tris Tiger klas\xc4\x97s artilerinius kreiserius \xc4\xaf sraigtasparninius kreiserius, kurie tur\xc4\x97jo po 4 sraigtsparnius._NEWLINE__NEWLINE_Politiniais sumetimais b\xc5\xabsimieji Invincible klas\xc4\x97s lengvieji l\xc4\x97ktuvne\xc5\xa1iai prad\xc5\xbeioje buvo vadinami sraigtasparniniais kreiseriais su kiauriniu deniu (angl. Through-deck Antisubmarine Cruiser).\n_START_SECTION_\nTarybiniai sraigtasparniniai kreiseriai\n_START_PARAGRAPH_\nPirm\xc4\x85 kart\xc4\x85 statyti sraigtasparninius kreiserius pasi\xc5\xabl\xc4\x97 1958\xc2\xa0m., kad b\xc5\xabt\xc5\xb3 galima panaudoti nuo supjaustymo metalo lau\xc5\xbeui beveik pabaigtus projekto 68-bis kreiserius. Jie b\xc5\xabt\xc5\xb3 buv\xc4\x99 i\xc5\xa1 grynai artilerini\xc5\xb3 kreiseri\xc5\xb3 perdaryti \xc4\xaf prie\xc5\xa1povandeninius kreiserius su atitinkama ginkluote. Ta\xc4\x8diau TSRS Karinio j\xc5\xabr\xc5\xb3 laivyno vadovybei tokie prie\xc5\xa1povandeniniai kreiseriai pasirod\xc4\x97 per dideli._NEWLINE__NEWLINE_1960\xc2\xa0m. prad\xc4\x97ti projektuoti projekto 1123 prie\xc5\xa1povandeniniai sraigtasparniniai kreiseriai. Jie buvo kuriami nuo prad\xc5\xbeios, novatori\xc5\xa1kumas pasirei\xc5\xa1k\xc4\x97 net tame, \xc4\xaf kokius skyrius buvo sudalintas korpusas. NATO netur\xc4\x97jo kaip klasifikuoti \xc5\xa1iuos laivus, tad priskyr\xc4\x97 juos sraigtasparniniams l\xc4\x97ktuvne\xc5\xa1iams (kodas CVH pagal JAV laiv\xc5\xb3 klasifikacij\xc4\x85)._NEWLINE__NEWLINE_\xc5\xa0iei laivai buvo numatyti kovoti su strateginiais raketiniais povandeniniais laivais rytin\xc4\x97je Vidur\xc5\xbeemio j\xc5\xabros dalyje. Tuo metu povandenini\xc5\xb3 laiv\xc5\xb3 balistin\xc4\x97s raketos TSRS teritorij\xc4\x85 pasiekdavo i\xc5\xa1 gana netoli, tod\xc4\x97l \xc5\xa1ie povandeniniai laivai tur\xc4\x97jo priplaukti gana arti prie TSRS teritorijos._NEWLINE_Pirmas \xc5\xa1io projekto kreiseris \xe2\x80\x9eMoskva\xe2\x80\x9c \xc4\xaf rikiuot\xc4\x99 stojo 1967\xc2\xa0m. ir pasirod\xc4\x97 gana efektyvus kaip kovos su povandeniniais laivais priemon\xc4\x97, nes tur\xc4\x97jo 14 prie\xc5\xa1povandenini\xc5\xb3 sraigtasparni\xc5\xb3 ir galing\xc4\x85 hidroakustin\xc4\x99 stot\xc4\xaf._NEWLINE__NEWLINE_Antrasis \xc5\xa1ios klas\xc4\x97s kreiseris \xe2\x80\x9eLeningrad\xe2\x80\x9c \xc4\xaf rikiuot\xc4\x99 stojo po dvej\xc5\xb3 met\xc5\xb3. Vis\xc4\x85 savo tarnyb\xc4\x85 \xc5\xa1iedu kreiseriai praleido Juodosios j\xc5\xabros laivyne, paprastai veikdami Vidur\xc5\xbeemio j\xc5\xabroje._NEWLINE_\xc5\xa0i\xc5\xb3 dviej\xc5\xb3 kreiseri\xc5\xb3 naudojimo patirtis parod\xc4\x97, kad laivas buvo nepakankamai apgalvotas. Priekin\xc4\x97 dalis buvo perkrauta, tod\xc4\x97l kreiseris plaukiojo kiek nuleid\xc4\x99s laivo nos\xc4\xaf, kuri smigdavo \xc4\xaf bangas. Iki 17 000 ton\xc5\xb3 vandentalpos laivo geb\xc4\x97jimas veikti audringoje j\xc5\xabroje buvo prastas. Ta\xc4\x8diau \xc5\xa1is laivas buvo stabili plaforma sraigtasparniams kilti ir leistis._NEWLINE_Prad\xc5\xbeioje ketino pastatyti 12 \xc5\xa1ios klas\xc4\x97s kreiseri\xc5\xb3, bet spar\xc4\x8diai augant povandenini\xc5\xb3 laiv\xc5\xb3 balistini\xc5\xb3 raket\xc5\xb3 veikimo nuotoliui buvo nutarta apsiriboti dviem \xc5\xa1ios klas\xc4\x97s kreiseriais. Projekto tre\xc4\x8diojo kreiserio statyba buvo at\xc5\xa1aukta jos dar neprad\xc4\x97jus._NEWLINE_Pagal projekt\xc4\x85 1143 statyti \xe2\x80\x9eKijev\xe2\x80\x9c klas\xc4\x97s l\xc4\x97ktuvne\xc5\xa1iniai kreiseriai projektavimo stadijoje irgi buvo vadinami prie\xc5\xa1povandeniniais, o tai, kad projektas 1143 yra projekto 1123 t\xc4\x99sinys, buvo oficialiai pabr\xc4\x97\xc5\xbeiama.'